
(Συνήθης νομοθετική διαδικασία: πρώτη ανάγνωση)




Τροπολογία		1
Πρόταση κανονισμού
Αιτιολογική σκέψη 1 α (νέα)
	

	Κείμενο που προτείνει η Επιτροπή
	Τροπολογία

	
	(1a)	Με το εκτελεστικό διάταγμα 14257, της 2ας Απριλίου 2025, με τίτλο «Regulating Imports With a Reciprocal Tariff To Rectify Trade Practices That Contribute to Large and Persistent Annual United States Goods Trade Deficits» (Ρύθμιση εισαγωγών με αμοιβαίο δασμό με στόχο τη διόρθωση των εμπορικών πρακτικών που συμβάλλουν στα μεγάλα και επίμονα ετήσια εμπορικά ελλείμματα των Ηνωμένων Πολιτειών), ο πρόεδρος των Ηνωμένων Πολιτειών, Donald J. Trump, κήρυξε εθνική κατάσταση έκτακτης ανάγκης εξαιτίας των συνθηκών που αντικατοπτρίζονται στα μεγάλα και επίμονα ετήσια εμπορικά ελλείμματα των Ηνωμένων Πολιτειών και δεδομένου ότι οι Ηνωμένες Πολιτείες είχαν ως στόχο την εξισορρόπηση των παγκόσμιων εμπορικών ροών με την επιβολή πρόσθετου κατ’ αξίαν δασμού σε όλες τις εισαγωγές από όλους τους εμπορικούς εταίρους, με δυνατότητα εξαιρέσεων. Τα εν λόγω δασμολογικά μέτρα των Ηνωμένων Πολιτειών περιλάμβαναν βασικό δασμό 10 % για όλες τις εισαγωγές, με πρόσθετους ειδικούς ανά χώρα δασμούς που υπολογίζονται με βάση τα διμερή εμπορικά ισοζύγια. Για την Ένωση, αυτό σήμαινε δασμό 20 % στα περισσότερα προϊόντα, με ισχύ από την 9η Απριλίου 2025, επιπλέον των δασμών 25 % στον χάλυβα και το αλουμίνιο που είχαν επαναφερθεί προηγουμένως και τέθηκαν σε ισχύ την 12η Μαρτίου 2025. Στις 9 Απριλίου 2025, ο πρόεδρος Trump ανακοίνωσε ότι για 90 ημέρες θα διακοπεί η πλήρης εφαρμογή των εν λόγω δασμών, μειώνοντας τον δασμολογικό συντελεστή της Ένωσης από 20 % στον βασικό δασμό του 10 %. Οι δασμοί της τάξεως του 25 % για τον χάλυβα, το αλουμίνιο και τα αυτοκίνητα παρέμειναν σε ισχύ και στη συνέχεια αυξήθηκαν από 25 % σε 50 %, με ισχύ από την 4η Ιουνίου 2025. Επιπλέον, στις 12 Ιουλίου 2025, ο πρόεδρος Trump ανακοίνωσε νέους δασμούς 30 % στα εμπορεύματα της Ένωσης, με ισχύ από την 1η Αυγούστου 2025. Οι εξελίξεις αυτές υπογράμμισαν τη σημασία θέσπισης ενός σταθερού πλαισίου και οδήγησαν τελικά στην κοινή δήλωση σχετικά με συμφωνία-πλαίσιο μεταξύ Ευρωπαϊκής Ένωσης και των Ηνωμένων Πολιτειών για αμοιβαίο, δίκαιο και ισορροπημένο εμπόριο στις 21 Αυγούστου 2025.



Τροπολογία		2
Πρόταση κανονισμού
Αιτιολογική σκέψη 1 β (νέα)
	

	Κείμενο που προτείνει η Επιτροπή
	Τροπολογία

	
	(1β)	Ως αποτέλεσμα των δασμολογικών μέτρων των Ηνωμένων Πολιτειών που εγκρίθηκαν και των προβλεπόμενων μέτρων, εκτιμήθηκε από οικονομικές αναλύσεις ότι η Ένωση θα μπορούσε να αντιμετωπίσει μείωση του ακαθάριστου εγχώριου προϊόντος (ΑΕΠ) μεταξύ 0,2 % και 0,8 %. Ο αντίκτυπος στις χρηματοπιστωτικές αγορές είναι εμφανής μέσω της αυξημένης αστάθειας, με ιδιαίτερους κινδύνους για τους τομείς της Ένωσης που εξαρτώνται σε μεγάλο βαθμό από τις εξαγωγές προς τις Ηνωμένες Πολιτείες, όπως ο τομέας της αυτοκινητοβιομηχανίας, ο φαρμακευτικός τομέας και ο τομέας των μηχανημάτων.



Τροπολογία		3
Πρόταση κανονισμού
Αιτιολογική σκέψη 1 γ (νέα)
	

	Κείμενο που προτείνει η Επιτροπή
	Τροπολογία

	
	(1γ)	Επιπροσθέτως, η Ένωση αντιμετωπίζει σοβαρή και διογκούμενη απειλή, όπως υπογραμμίζεται στην κοινή λευκή βίβλο για την ευρωπαϊκή αμυντική ετοιμότητα με ορίζοντα το 2030, η οποία συνδέεται με την επιστροφή των συγκρούσεων πλήρους κλίμακας στην Ευρώπη. Προκειμένου η Ένωση να αντιμετωπίσει την εν λόγω κλιμακούμενη πρόκληση, είναι επιτακτική ανάγκη να αναλάβει αποφασιστική δράση για να διασφαλίσει τις αμυντικές της ικανότητες, μεταξύ άλλων εδραιώνοντας τη βαθιά και ολοκληρωμένη διατλαντική εταιρική της σχέση στους τομείς της ασφάλειας, της ανθεκτικότητας και της βιομηχανικής συνεργασίας, ενισχύοντας παράλληλα τη δική της τεχνολογική και βιομηχανική βάση, μεταξύ άλλων σε τομείς που σχετίζονται με τις βιομηχανίες ασφάλειας και άμυνας της Ένωσης. Αυτές οι ενισχυμένες ικανότητες απαιτούν σταθερότητα και προβλεψιμότητα σε συνεργασία με βασικούς εταίρους, ιδίως τις Ηνωμένες Πολιτείες. Μόνο μέσω μιας αξιόπιστης και ευπροσάρμοστης εταιρικής σχέσης μπορεί η Ένωση να διασφαλίσει τη συλλογική ετοιμότητά της και να ανταποκριθεί αποτελεσματικά στις τρέχουσες γεωπολιτικές προκλήσεις με πλήρη σεβασμό των ουσιωδών συμφερόντων της ασφάλειάς της. Επιπλέον, η μείωση των δασμών στις εισαγωγές βιομηχανικών και τεχνολογικά προηγμένων προϊόντων από την Ένωση στις Ηνωμένες Πολιτείες θα ενδυναμώσει σημαντικά τη διατλαντική βιομηχανική βάση και θα ενισχύσει τη συνεργασία για την ανάπτυξη καινοτόμων και διαλειτουργικών ικανοτήτων. Ένα τέτοιο βήμα θα συμβάλει στη διασφάλιση μιας πιο ισορροπημένης και αμοιβαία επωφελούς εμπορικής σχέσης σε αυτόν τον στρατηγικό τομέα, συντελώντας παράλληλα στη συνολική οικονομική ανταγωνιστικότητα και ανθεκτικότητα της Ένωσης στον τομέα της ασφάλειας. Η μείωση των εν λόγω δασμών θα παράσχει επίσης τη σταθερότητα και την προβλεψιμότητα που απαιτούνται για κοινή διατλαντική δράση με σκοπό την προάσπιση των κοινών στρατηγικών μας συμφερόντων στο τρέχον γεωπολιτικό πλαίσιο, και θα αποτελέσει πολύτιμο βήμα προς τη στενότερη συνεργασία για τη μελλοντική ανάπτυξη μιας ολοκληρωμένης διατλαντικής συμφωνίας.



Τροπολογία		4
Πρόταση κανονισμού
Αιτιολογική σκέψη 1 δ (νέα)
	

	Κείμενο που προτείνει η Επιτροπή
	Τροπολογία

	
	(1δ)	Η Ένωση επαναλαμβάνει την αταλάντευτη προσήλωσή της σε ένα διαφανές και δίκαιο πολυμερές εμπορικό σύστημα που βασίζεται σε κανόνες και στις αρχές του Παγκόσμιου Οργανισμού Εμπορίου (ΠΟΕ). Σύμφωνα με τις Συνθήκες, η Ένωση παραμένει προσηλωμένη στην προώθηση των αξιών και των συμφερόντων της στην παγκόσμια σκηνή, ιδίως μέσω της προώθησης του ανοικτού και δίκαιου εμπορίου και της ενίσχυσης του διεθνούς δικαίου. Ο ΠΟΕ παραμένει ο ακρογωνιαίος λίθος της παγκόσμιας εμπορικής τάξης και το κύριο φόρουμ για την ανάπτυξη, την εφαρμογή και την επιβολή των κανόνων του διεθνούς εμπορίου. Η στενή συνεργασία με ομοϊδεάτες εταίρους, ιδίως τις Ηνωμένες Πολιτείες, είναι απαραίτητη για την προάσπιση και την ενίσχυση του εν λόγω συστήματος, για τη διασφάλιση ενός προβλέψιμου και βασισμένου σε κανόνες παγκόσμιου εμπορικού περιβάλλοντος, για την προώθηση της αναγκαίας μεταρρύθμισης του ΠΟΕ και για την επίτευξη ενός εύρυθμου μηχανισμού επίλυσης διαφορών.



Τροπολογία		5
Πρόταση κανονισμού
Αιτιολογική σκέψη 1 ε (νέα)
	

	Κείμενο που προτείνει η Επιτροπή
	Τροπολογία

	
	(1ε)	Μολονότι εξακολουθούν να υφίστανται ορισμένες εμπορικές εντάσεις, η διαχείρισή τους πραγματοποιείται πλέον εντός ενός νεοσυσταθέντος πλαισίου διαλόγου και συντονισμού. Η Ένωση παραμένει προσηλωμένη στη διασφάλιση ότι η εμπορική και επενδυτική σχέση Ένωσης-Ηνωμένων Πολιτειών θα εξελιχθεί μακροπρόθεσμα σύμφωνα με τις αρχές του ελεύθερου και δίκαιου εμπορίου μεταξύ των μερών και σύμφωνα με το βασισμένο σε κανόνες εμπορικό σύστημα του ΠΟΕ χωρίς να υπονομεύονται άλλα μέτρα εμπορικής πολιτικής, μεταξύ άλλων στον τομέα της εμπορικής άμυνας. Στόχος είναι να συμπεριληφθούν πρόσθετοι τομείς στρατηγικής σημασίας για την Ένωση και να συναφθεί συμφωνία που θα εδράζεται σε πολυμερές πλαίσιο και θα συνάδει με το βασισμένο σε κανόνες εμπορικό σύστημα του ΠΟΕ.



Τροπολογία		6
Πρόταση κανονισμού
Αιτιολογική σκέψη 1 στ (νέα)
	

	Κείμενο που προτείνει η Επιτροπή
	Τροπολογία

	
	(1στ)	Δεδομένου του επιθετικού πολέμου της Ρωσίας κατά της Ουκρανίας, καθώς και άλλων συγκρούσεων στις γειτονικές χώρες της Ένωσης, οι οποίες υπονομεύουν την ασφάλεια της Ένωσης και των πολιτών της, είναι επιτακτική ανάγκη η Ένωση να διατηρήσει και να ενισχύσει περαιτέρω την εταιρική της σχέση με έναν βασικό σύμμαχο σε μια περίοδο κατά την οποία οι σχέσεις αυτές έχουν κρίσιμη σημασία. Σε αυτό το ιδιάζον πλαίσιο, η Ένωση καλείται να θεσπίσει έκτακτα και προσωρινά μέτρα, δεόντως αιτιολογημένα βάσει του άρθρου XXI της GATT (Εξαιρέσεις για λόγους ασφαλείας). Ωστόσο, τα εν λόγω μονομερή μέτρα δεν θα πρέπει να δημιουργούν προηγούμενο και θα πρέπει να παραμένουν αυστηρώς έκτακτα, αναλογικά και χρονικά περιορισμένα, αντικατοπτρίζοντας τον ιδιαίτερο χαρακτήρα τους ως δράσεων που δικαιολογούνται για λόγους ασφάλειας.



Τροπολογία		7
Πρόταση κανονισμού
Αιτιολογική σκέψη 3
	

	Κείμενο που προτείνει η Επιτροπή
	Τροπολογία

	(3)	Για την Ένωση και τις Ηνωμένες Πολιτείες η κοινή αυτή δήλωση αποτελεί ένα πρώτο βήμα σε μια διαδικασία που μπορεί να επεκταθεί με την πάροδο του χρόνου, με σκοπό την κάλυψη πρόσθετων τομέων, τη συνεχή βελτίωση της πρόσβασης στην αγορά και την ενίσχυση των εμπορικών και επενδυτικών σχέσεων.
	(3)	Για την Ένωση και τις Ηνωμένες Πολιτείες η κοινή αυτή δήλωση αποτελεί ένα πρώτο βήμα σε μια διαδικασία που μπορεί να επεκταθεί με την πάροδο του χρόνου, με σκοπό την κάλυψη πρόσθετων τομέων, τη συνεχή βελτίωση της πρόσβασης στην αγορά και την ενίσχυση των εμπορικών και επενδυτικών σχέσεων. Η Ένωση παραμένει προσηλωμένη στη συνέχιση των διαπραγματεύσεων με τις Ηνωμένες Πολιτείες με σκοπό την επίτευξη αμοιβαίως επωφελούς συμφωνίας για άλλους σημαντικούς τομείς της οικονομίας της, όπως τα αγροδιατροφικά προϊόντα, καθώς και τα βιομηχανικά προϊόντα, κατά την περίοδο πλήρους ή μερικής αναστολής των δασμολογικών προτιμήσεων ή δασμολογικών ποσοστώσεων που χορηγούνται στις Ηνωμένες Πολιτείες.



Τροπολογία		8
Πρόταση κανονισμού
Αιτιολογική σκέψη 5 α (νέα)
	

	Κείμενο που προτείνει η Επιτροπή
	Τροπολογία

	
	(5α)	Η έκδοση του παρόντος κανονισμού δεν θα πρέπει να θίγει το δικαίωμα της Ένωσης να εφαρμόζει αντίμετρα ως απάντηση σε αδικαιολόγητα μέτρα που θεσπίζονται από τις Ηνωμένες Πολιτείες.



Τροπολογία		9
Πρόταση κανονισμού
Αιτιολογική σκέψη 6
	

	Κείμενο που προτείνει η Επιτροπή
	Τροπολογία

	(6)	Οι προσαρμοσμένοι τελωνειακοί δασμοί και οι δασμολογικές ποσοστώσεις θα πρέπει να εφαρμόζονται για όσο διάστημα οι Ηνωμένες Πολιτείες εφαρμόζουν στην πράξη την κοινή δήλωση.
	(6)	Δεδομένου ότι κύριος στόχος της κοινής δήλωσης είναι η θέσπιση σαφούς πλαισίου για το διατλαντικό εμπόριο που θα εξασφαλίσει την πολυπόθητη σταθερότητα και προβλεψιμότητα για τους εξαγωγείς της Ένωσης, κάθε ενέργεια των Ηνωμένων Πολιτειών που απειλεί να υπονομεύσει την εν λόγω σταθερότητα και προβλεψιμότητα, είτε με επαπειλούμενη είτε με πραγματική απόκλιση από τις δεσμεύσεις τους στο πλαίσιο της κοινής δήλωσης, ή κάθε άλλη ενέργεια που αντιβαίνει στο πνεύμα της κοινής δήλωσης ή παρεμβαίνει στις νόμιμες κυρίαρχες επιλογές της Ένωσης ή ενός κράτους μέλους, θα πρέπει να συνεπάγεται αναστολή των δεσμεύσεων της Ένωσης στο πλαίσιο της κοινής δήλωσης. Ως εκ τούτου, οι προσαρμοσμένοι τελωνειακοί δασμοί και οι δασμολογικές ποσοστώσεις θα πρέπει να εφαρμόζονται μόνο εάν και για όσο διάστημα οι Ηνωμένες Πολιτείες εφαρμόζουν στην πράξη την κοινή δήλωση.  Κάθε νέος δασμός ως αποτέλεσμα οποιασδήποτε εν εξελίξει ή μελλοντικής έρευνας των ΗΠΑ δυνάμει του άρθρου 232 ή βάσει οποιασδήποτε άλλης παρόμοιας νομικής βάσης, η οποία θα τεθεί σε ισχύ μετά την υπογραφή της κοινής δήλωσης και υπερβαίνει τον δασμολογικό συντελεστή 15 % κατ’ ανώτατο όριο με καθολική εφαρμογή, θα υπονόμευε το πνεύμα της κοινής δήλωσης και τον στόχο της σταθερότητας και, επομένως, θα μπορούσε να θεωρηθεί παραβίαση της κοινής δήλωσης και θα πρέπει να οδηγήσει στην αναστολή της εφαρμογής του παρόντος κανονισμού. 



Τροπολογία		10
Πρόταση κανονισμού
Αιτιολογική σκέψη 6 α (νέα)
	

	Κείμενο που προτείνει η Επιτροπή
	Τροπολογία

	
	(6α)	Δεδομένου ότι το κυρίαρχο και δημοκρατικό δικαίωμα της Ένωσης να νομοθετεί και το κοινοτικό κεκτημένο δεν μπορούν να αποτελέσουν μέρος των διαπραγματεύσεων με καμία τρίτη χώρα, η εφαρμογή του άρθρου 1 ή του άρθρου 2 του παρόντος κανονισμού θα πρέπει να αναστέλλεται σε περίπτωση οποιασδήποτε απόπειρας των Ηνωμένων Πολιτειών να χρησιμοποιήσουν οικονομικό εξαναγκασμό, κατά την έννοια του άρθρου 2 παράγραφος 1 του κανονισμού (ΕΕ) 2023/2675 του Ευρωπαϊκού Κοινοβουλίου και του Συμβουλίου1α, για παράδειγμα μέσω της εφαρμογής ή της απειλής εφαρμογής πρόσθετων δασμών ή οποιουδήποτε άλλου μέτρου που επηρεάζει το εμπόριο ή τις επενδύσεις, προκειμένου να αποτρέψουν ή να επιτύχουν την παύση, την τροποποίηση ή την έκδοση συγκεκριμένης πράξης από την Ένωση ή από κράτος μέλος, ώστε στη συνέχεια να παρέμβουν στις νόμιμες κυρίαρχες επιλογές της Ένωσης ή κράτους μέλους. Εκτός από την αναστολή εφαρμογής του άρθρου 1 ή του άρθρου 2 του παρόντος κανονισμού, η Ένωση θα πρέπει να προσδιορίσει και να εξετάσει τις εν λόγω απειλές ή τα μέτρα που χρησιμοποιούν οι Ηνωμένες Πολιτείες, σύμφωνα με τα άρθρα 4 και 5 του κανονισμού (ΕΕ) 2023/2675 και, κατά περίπτωση, να θεσπίσει μέτρα αντίδρασης σύμφωνα με το άρθρο 8 του εν λόγω κανονισμού .

	
	_____________

	
	1α Κανονισμός (ΕΕ) 2023/2675 του Ευρωπαϊκού Κοινοβουλίου και του Συμβουλίου, της 22ας Νοεμβρίου 2023, για την προστασία της Ένωσης και των κρατών μελών της από τον οικονομικό εξαναγκασμό από τρίτες χώρες (ΕΕ L, 2023/2675, 7.12.2023, ELI: https://eur-lex.europa.eu/legal-content/EL/TXT/?uri=CELEX:32023R2675).



Τροπολογία		11
Πρόταση κανονισμού
Αιτιολογική σκέψη 6 β (νέα)
	

	Κείμενο που προτείνει η Επιτροπή
	Τροπολογία

	
	(6β)	Τα μέτρα που θεσπίζονται με τον παρόντα κανονισμό θα πρέπει να εξαρτώνται από τη συνεχή ευθυγράμμιση των Ηνωμένων Πολιτειών με τα συμφέροντα ασφάλειας της Ένωσης. Σε περίπτωση που οι Ηνωμένες Πολιτείες ενεργήσουν κατά τρόπο που υπονομεύει άμεσα τα ουσιώδη συμφέροντα ασφάλειας της Ένωσης ή των κρατών μελών της, συμπεριλαμβανομένης της εδαφικής τους ακεραιότητας και της οικονομικής τους διάστασης, καθώς και την εξωτερική και αμυντική τους πολιτική, οι μηχανισμοί αναστολής δυνάμει του παρόντος κανονισμού θα πρέπει να είναι διαθέσιμοι ώστε να διασφαλίζεται ότι η εμπορική πολιτική της Ένωσης εξακολουθεί να συνάδει με τους στόχους εξωτερικής πολιτικής και ασφάλειας της Ένωσης.



Τροπολογία		12
Πρόταση κανονισμού
Αιτιολογική σκέψη 6 γ (νέα)
	

	Κείμενο που προτείνει η Επιτροπή
	Τροπολογία

	
	(6γ)	Ο παρών κανονισμός χορηγεί στις Ηνωμένες Πολιτείες ευρείες και έκτακτες δασμολογικές προτιμήσεις και δασμολογικές ποσοστώσεις, οι οποίες θα μπορούσαν δυνητικά να οδηγήσουν σε αύξηση των εισαγωγών των εμπορευμάτων που καλύπτονται από τις εν λόγω προτιμήσεις και ποσοστώσεις, γεγονός που θα μπορούσε να έχει σημαντικό αντίκτυπο στον ενωσιακό κλάδο παραγωγής. Επιπλέον, ο παρών κανονισμός εκδόθηκε χωρίς συνοδευτική εκτίμηση επιπτώσεων και, επομένως, ο δυνητικός οικονομικός του αντίκτυπος είναι δύσκολο να εκτιμηθεί κατά τον χρόνο έγκρισής του. Για τον λόγο αυτό, θα πρέπει να θεσπιστεί μηχανισμός διασφάλισης, σκοπός του οποίου θα πρέπει να είναι η προστασία του ενωσιακού κλάδου παραγωγής και του γεωργικού τομέα, σε περίπτωση που οι δασμολογικές προτιμήσεις και οι δασμολογικές ποσοστώσεις που χορηγούνται με τον παρόντα κανονισμό θα οδηγούσαν σε τέτοιες αυξήσεις των εισαγωγών ορισμένων εμπορευμάτων ώστε να προκαλέσουν ή να απειλήσουν να προκαλέσουν σοβαρή ζημία στον ενωσιακό κλάδο παραγωγής. Όταν καταγράφεται αύξηση του όγκου των εισαγωγών συγκεκριμένου εμπορεύματος κατά περισσότερο από 10 % , η Επιτροπή θα πρέπει να διενεργεί εξέταση για να διαπιστώσει αν η εν λόγω αύξηση προκαλεί ή απειλεί να προκαλέσει σοβαρή ζημία στον ενωσιακό κλάδο παραγωγής.



Τροπολογία		13
Πρόταση κανονισμού
Αιτιολογική σκέψη 6 δ (νέα)
	

	Κείμενο που προτείνει η Επιτροπή
	Τροπολογία

	
	(6δ)	Η κοινή δήλωση δεν προβλέπει την εφαρμογή του δασμολογικού συντελεστή 15 % κατ’ ανώτατο όριο στον χάλυβα και το αλουμίνιο και, ως εκ τούτου, οι δασμολογικοί συντελεστές του 50 % που είχαν επιβληθεί προηγουμένως από τις Ηνωμένες Πολιτείες εξακολουθούν να ισχύουν. Η Ένωση και οι Ηνωμένες Πολιτείες εξέφρασαν την πρόθεσή τους, στην κοινή δήλωση, να εξετάσουν τη δυνατότητα συνεργασίας για την οριοθέτηση των αντίστοιχων εγχώριων αγορών τους από την πλεονάζουσα παραγωγική ικανότητα χάλυβα και αλουμινίου, διασφαλίζοντας παράλληλα ασφαλείς αλυσίδες εφοδιασμού μεταξύ τους μέσω λύσεων δασμολογικών ποσοστώσεων, μεταξύ άλλων.



Τροπολογία		14
Πρόταση κανονισμού
Αιτιολογική σκέψη 6 ε (νέα)
	

	Κείμενο που προτείνει η Επιτροπή
	Τροπολογία

	
	(6ε)	Στις 19 Αυγούστου 2025, το Υπουργείο Εμπορίου των Ηνωμένων Πολιτειών ανακοίνωσε την προσθήκη 407 κατηγοριών προϊόντων στον κατάλογο των παράγωγων προϊόντων χάλυβα και αλουμινίου που καλύπτονται από τους τομεακούς δασμούς του άρθρου 232. Επομένως, η περιεκτικότητα των εν λόγω προϊόντων σε χάλυβα και αλουμίνιο υπόκειται σε δασμολογικό συντελεστή 50 %. Η επιβολή των εν λόγω δασμών και των επαχθών διοικητικών και τελωνειακών απαιτήσεων μετά την υπογραφή της κοινής δήλωσης έχει αυξήσει το επίπεδο αστάθειας στο εμπόριο μεταξύ της Ένωσης και των Ηνωμένων Πολιτειών και έχει οδηγήσει σε σοβαρές οικονομικές συνέπειες για τις θιγόμενες εταιρείες της Ένωσης και για τους εργαζομένους τους. Επιπλέον, οι εν λόγω δασμοί επηρεάζουν δυσανάλογα τις μικρές και μεσαίες επιχειρήσεις και τους κατάντη κλάδους παραγωγής της Ένωσης, υπονομεύοντας την ανταγωνιστικότητά τους στην αγορά των Ηνωμένων Πολιτειών, οδηγώντας σε πιθανή μακροπρόθεσμη απώλεια μεριδίου αγοράς και προκαλώντας μόνιμη ζημία στις διατλαντικές βιομηχανικές αλυσίδες εφοδιασμού. Η Ένωση και οι ΗΠΑ θα πρέπει να ολοκληρώσουν με ταχείς ρυθμούς και αμοιβαίως επωφελή τρόπο τις εν εξελίξει διαπραγματεύσεις με στόχο την επίλυση αυτών των δασμολογικών διαφορών και την αποκατάσταση σταθερών διατλαντικών εμπορικών σχέσεων. Στο πλαίσιο αυτό, η αναστολή των τελωνειακών δασμών στις εισαγωγές των εν λόγω προϊόντων θα πρέπει να παύσει να ισχύει έξι μήνες από την ημερομηνία έναρξης εφαρμογής, όπως αναφέρεται στο άρθρο 6 παράγραφος 3, εκτός εάν, πριν από τη λήξη της εν λόγω ημερομηνίας, βρεθούν βιώσιμες και αμοιβαίως αποδεκτές λύσεις για το εμπόριο χάλυβα, αλουμινίου και των παράγωγων προϊόντων τους σε συνεργασία με τις Ηνωμένες Πολιτείες. Επιπλέον, στο πλαίσιο του προτεινόμενου μέσου της Ένωσης για την αντιμετώπιση των αρνητικών εμπορικών επιπτώσεων της παγκόσμιας πλεονάζουσας παραγωγικής ικανότητας στην αγορά χάλυβα της Ένωσης, η κατάργηση των δασμών στα προϊόντα χάλυβα θα πρέπει να συνάδει με το νέο αυτό μέσο. 



Τροπολογία		15
Πρόταση κανονισμού
Αιτιολογική σκέψη 6 στ (νέα)
	

	Κείμενο που προτείνει η Επιτροπή
	Τροπολογία

	
	(6στ)	Η κοινή δήλωση δεν καλύπτει τα βαρέα οχήματα και τα εξαρτήματά τους. Στο πλαίσιο της εν εξελίξει εφαρμογής της κοινής δήλωσης, η Ένωση και οι Ηνωμένες Πολιτείες θα πρέπει να αντιμετωπίζουν τα βαρέα οχήματα και τα εξαρτήματά τους με τον ίδιο τρόπο που αντιμετωπίζουν τα επιβατικά αυτοκίνητα και τα εξαρτήματά τους, προκειμένου να τα συμπεριλάβουν στο ενιαίο δασμολογικό συντελεστή του 15 % και ώστε όλα τα σχετικά μέτρα να εξασφαλίζουν δίκαιη και αναλογική μεταχείριση σύμφωνα με τους στόχους της κοινής δήλωσης.



Τροπολογία		16
Πρόταση κανονισμού
Αιτιολογική σκέψη 7
	

	Κείμενο που προτείνει η Επιτροπή
	Τροπολογία

	(7)	Για να διασφαλισθούν ενιαίοι όροι εφαρμογής του παρόντος κανονισμού θα πρέπει να ανατεθούν στην Επιτροπή εκτελεστικές αρμοδιότητες για την αναστολή της εφαρμογής του παρόντος κανονισμού σε ειδικές περιστάσεις. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου3.
	(7)	Για να καθοριστεί η ημερομηνία έναρξης εφαρμογής των δασμολογικών προτιμήσεων ή των δασμολογικών ποσοστώσεων που χορηγούνται στις Ηνωμένες Πολιτείες δυνάμει του παρόντος κανονισμού, να ανασταλούν εν όλω ή εν μέρει οι δασμολογικές προτιμήσεις ή οι δασμολογικές ποσοστώσεις και να τροποποιηθεί ο κατάλογος των εμπορευμάτων για τα οποία έχουν χορηγηθεί δασμολογικές προτιμήσεις, θα πρέπει να ανατεθεί στην Επιτροπή η εξουσία έκδοσης κατ’ εξουσιοδότηση πράξεων σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης. Είναι ιδιαίτερα σημαντικό η Επιτροπή να διεξάγει, κατά τις προπαρασκευαστικές της εργασίες, τις κατάλληλες διαβουλεύσεις, μεταξύ άλλων σε επίπεδο εμπειρογνωμόνων, οι οποίες να πραγματοποιούνται σύμφωνα με τις αρχές που ορίζονται στη διοργανική συμφωνία της 13ης Απριλίου 2016 για τη βελτίωση του νομοθετικού έργου3. Πιο συγκεκριμένα, προκειμένου να διασφαλιστεί η ίση συμμετοχή στην προετοιμασία των κατ’ εξουσιοδότηση πράξεων, το Ευρωπαϊκό Κοινοβούλιο και το Συμβούλιο λαμβάνουν όλα τα έγγραφα κατά τον ίδιο χρόνο με τους εμπειρογνώμονες των κρατών μελών, και οι εμπειρογνώμονές τους έχουν συστηματικά πρόσβαση στις συνεδριάσεις των ομάδων εμπειρογνωμόνων της Επιτροπής που ασχολούνται με την προετοιμασία κατ’ εξουσιοδότηση πράξεων.

	_________________
	_________________

	3 Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13, ELI: ELI: http://data.europa.eu/eli/reg/2011/182/oj).
	3 ΕΕ L 123 της 12.5.2016, σ. 1, ELI: http://data.europa.eu/eli/agree_interinstit/2016/512/oj



Τροπολογία		17
Πρόταση κανονισμού
Αιτιολογική σκέψη 8 α (νέα)
	

	Κείμενο που προτείνει η Επιτροπή
	Τροπολογία

	
	(8α)	Η πρόσβαση στην αγορά της Ένωσης εξαρτάται και θα πρέπει να συνεχίσει να εξαρτάται από τη συμμόρφωση με το εφαρμοστέο δίκαιο της Ένωσης, μεταξύ άλλων με τον μηχανισμό συνοριακής προσαρμογής άνθρακα της ΕΕ, την οδηγία για την εταιρική δέουσα επιμέλεια όσον αφορά τη βιωσιμότητα και τους κανόνες κατά της αποψίλωσης των δασών, ανεξάρτητα από τη δικαιοδοσία από την οποία προέρχονται τα προϊόντα.



Τροπολογία		18
Πρόταση κανονισμού
Αιτιολογική σκέψη 8 β (νέα)
	

	Κείμενο που προτείνει η Επιτροπή
	Τροπολογία

	
	(8β)	Η Επιτροπή θα πρέπει να προβαίνει, σε τακτική βάση, σε εκτίμηση των επιπτώσεων του παρόντος κανονισμού στις εμπορικές ροές, στα επίπεδα παραγωγής και στη δυναμική των τιμών που προκύπτουν από την εφαρμογή των άρθρων 1 και 2. Η Επιτροπή θα πρέπει να συνεργάζεται στενά με τα κράτη μέλη και τους σχετικούς τομείς του ενωσιακού κλάδου παραγωγής, διασφαλίζοντας τη συστηματική συλλογή δεδομένων και την τακτική ανταλλαγή πληροφοριών, ώστε να καθίσταται δυνατός ο έγκαιρος εντοπισμός τυχόν στρεβλώσεων ή ανισορροπιών της αγοράς.



Τροπολογία		19
Πρόταση κανονισμού
Αιτιολογική σκέψη 8 γ (νέα)
	

	Κείμενο που προτείνει η Επιτροπή
	Τροπολογία

	
	(8γ)	Ο παρών κανονισμός αποτελεί επείγουσα απάντηση σε μια έκτακτη και ασταθή κατάσταση και μπορεί να έχει εκτεταμένες συνέπειες. Ως εκ τούτου, η εφαρμογή του θα πρέπει να περιοριστεί. Μια πρώτη έκθεση αξιολόγησης σχετικά με τον αντίκτυπο του παρόντος κανονισμού στον ενωσιακό κλάδο παραγωγής και στους παραγωγούς θαλασσινών και γεωργικών προϊόντων, καθώς και στους καταναλωτές, θα πρέπει να δημοσιευθεί εντός... [έξι μηνών από την ημερομηνία έναρξης ισχύος του παρόντος κανονισμού]. Έως... [έξι μήνες πριν από την ημερομηνία λήξης της εφαρμογής του παρόντος κανονισμού], η Επιτροπή θα πρέπει να υποβάλει συμπληρωματική ολοκληρωμένη εκτίμηση επιπτώσεων, συνοδευόμενη, κατά περίπτωση, από νομοθετική πρόταση για την παράταση της εφαρμογής του παρόντος κανονισμού. Η εν λόγω εκτίμηση επιπτώσεων θα πρέπει να προσδιορίζει, μεταξύ άλλων, κατά πόσον ο παρών κανονισμός έχει προκαλέσει ζημίες και ανισορροπίες σε συγκεκριμένους τομείς, μεταξύ άλλων όσον αφορά τις τιμές και τη σταθερότητα της αγοράς, τον τρόπο με τον οποίο η μορφή του εμπορίου της Ένωσης έχει αλλάξει λόγω του εμπορίου Ένωσης-Ηνωμένων Πολιτειών, καθώς και τον αντίκτυπο και τις προβλέψεις σχετικά με τον παρόντα κανονισμό στον προϋπολογισμό της Ένωσης και στους εθνικούς προϋπολογισμούς, δεδομένης της μείωσης των εισπραττόμενων δασμολογικών εσόδων.



Τροπολογία		20
Πρόταση κανονισμού
Αιτιολογική σκέψη 8 δ (νέα)
	

	Κείμενο που προτείνει η Επιτροπή
	Τροπολογία

	
	(8δ)	Το Ευρωπαϊκό Κοινοβούλιο και το Συμβούλιο θα πρέπει να ενημερώνονται πλήρως, τακτικά και εγκαίρως για τις σχετικές εξελίξεις όσον αφορά την εφαρμογή του παρόντος κανονισμού και θα πρέπει να ζητείται δεόντως η γνώμη τους καθ’ όλη τη διάρκεια της διαδικασίας.



Τροπολογία		21
Πρόταση κανονισμού
Αιτιολογική σκέψη 9 
	

	Κείμενο που προτείνει η Επιτροπή
	Τροπολογία

	(9)	Λόγω της σημασίας της αποφυγής διαταραχών της εμπορικής και επενδυτικής σχέσης μεταξύ της Ένωσης και των Ηνωμένων Πολιτειών, ο παρών κανονισμός θα πρέπει να αρχίσει να ισχύει την επομένη της δημοσίευσής του. 
	(9)	Λόγω της σημασίας της αποφυγής διαταραχών της εμπορικής και επενδυτικής σχέσης μεταξύ της Ένωσης και των Ηνωμένων Πολιτειών, ο παρών κανονισμός θα πρέπει να αρχίσει να ισχύει την επομένη της δημοσίευσής του. Ωστόσο, στον απόηχο της απόφασης του Ανώτατου Δικαστηρίου των ΗΠΑ σχετικά με τη χρήση του νόμου περί οικονομικών εξουσιών σε περίπτωση έκτακτης ανάγκης με διεθνή διάσταση για την επιβολή βασικών δασμών στους εμπορικούς εταίρους των Ηνωμένων Πολιτειών και τις αλλαγές στα επίπεδα των δασμών σε ορισμένα προϊόντα της Ένωσης που υπερβαίνουν τα ανώτατα όρια που συμφωνήθηκαν στην κοινή δήλωση, και μετά την έναρξη των νέων ερευνών βάσει του άρθρου 301 και των εν εξελίξει ερευνών βάσει του άρθρου 232 και την πιθανή χρήση οποιασδήποτε άλλης νομικής βάσης, σε συνδυασμό με τη συνεχιζόμενη αβεβαιότητα στο εμπόριο, είναι αναγκαίο να προβλεφθεί ότι οι δασμολογικές προτιμήσεις και οι δασμολογικές ποσοστώσεις που χορηγούνται από την Ένωση στα προϊόντα καταγωγής Ηνωμένων Πολιτειών που καλύπτονται από τον παρόντα κανονισμό θα αρχίσουν να εφαρμόζονται μόνο από την ημερομηνία που ορίζεται με κατ’ εξουσιοδότηση πράξη, όταν πληρούνται οι προϋποθέσεις που καθορίζονται στον παρόντα κανονισμό.



Τροπολογία		22
Πρόταση κανονισμού
Αιτιολογική σκέψη 9 α (νέα)

	

	Κείμενο που προτείνει η Επιτροπή
	Τροπολογία

	
	(9α)	Οι επιπτώσεις του παρόντος κανονισμού στον προϋπολογισμό της Ένωσης αξιολογήθηκαν+ σύμφωνα με το άρθρο 310 παράγραφος 4 της Συνθήκης για τη λειτουργία της Ευρωπαϊκής Ένωσης. Θα πρέπει να διατεθούν επαρκείς χρηματοδοτικοί και ανθρώπινοι πόροι για την εφαρμογή της, λαμβάνοντας παράλληλα υπόψη τον αντίκτυπο της χρηματοδότησής της σε άλλα προγράμματα ή πολιτικές της Ένωσης και διασφαλίζοντας τη συμβατότητά της με το πολυετές δημοσιονομικό πλαίσιο, το σύστημα των ιδίων πόρων και την αντίστοιχη διοργανική συμφωνία, καθώς και με τις δημοσιονομικές αρχές που ορίζονται στον κανονισμό (ΕΕ, Ευρατόμ) 2024/2509 του Ευρωπαϊκού Κοινοβουλίου και του Συμβουλίου1.

	
	____________________

	
	+ Προς υπόμνηση: Δημοσιονομική αξιολόγηση της Επιτροπής Προϋπολογισμών του Ευρωπαϊκού Κοινοβουλίου της 11ης Δεκεμβρίου 2025 σχετικά με την πρόταση κανονισμού του Ευρωπαϊκού Κοινοβουλίου και του Συμβουλίου για την προσαρμογή των τελωνειακών δασμών επί των εισαγωγών ορισμένων εμπορευμάτων καταγωγής Ηνωμένων Πολιτειών της Αμερικής και για το άνοιγμα δασμολογικών ποσοστώσεων για τις εισαγωγές ορισμένων εμπορευμάτων καταγωγής Ηνωμένων Πολιτειών της Αμερικής (COM(2025)0471).

	
	1 Κανονισμός (ΕΕ, Ευρατόμ) 2024/2509 του Ευρωπαϊκού Κοινοβουλίου και του Συμβουλίου, της 23ης Σεπτεμβρίου 2024, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης (ΕΕ L, 2024/2509, 26.9.2024, ELI: http://data.europa.eu/eli/reg/2024/2509/oj).



Τροπολογία		23
Πρόταση κανονισμού
Άρθρο 1 – τίτλος
	

	Κείμενο που προτείνει η Επιτροπή
	Τροπολογία

	Προσαρμογή των τελωνειακών δασμών
	Αναστολή των τελωνειακών δασμών



Τροπολογία		24
Πρόταση κανονισμού
Άρθρο 1 – παράγραφος 1
	

	Κείμενο που προτείνει η Επιτροπή
	Τροπολογία

	1.	Οι εφαρμοστέοι τελωνειακοί δασμοί του κοινού δασμολογίου για τις εισαγωγές στην Ένωση των εμπορευμάτων που κατατάσσονται στους κωδικούς της Συνδυασμένης Ονοματολογίας (στο εξής: ΣΟ) που απαριθμούνται στο παράρτημα Ι και κατάγονται από τις Ηνωμένες Πολιτείες ανέρχονται σε 0 %.
	1.	Οι εφαρμοστέοι τελωνειακοί δασμοί του κοινού δασμολογίου για τις εισαγωγές στην Ένωση των εμπορευμάτων που κατατάσσονται στους κωδικούς της Συνδυασμένης Ονοματολογίας («ΣΟ») που απαριθμούνται στο παράρτημα Ι και κατάγονται από τις Ηνωμένες Πολιτείες αναστέλλονται.



Τροπολογία		25
Πρόταση κανονισμού
Άρθρο 1 – παράγραφος 2 α (νέα)
	

	Κείμενο που προτείνει η Επιτροπή
	Τροπολογία

	
	2α.	Με την επιφύλαξη του άρθρου 4β, η αναστολή των τελωνειακών δασμών που αναφέρεται στις παραγράφους 1 και 2 του παρόντος άρθρου παύει να ισχύει από την ημερομηνία λήξης της εφαρμογής του παρόντος κανονισμού που αναφέρεται στο άρθρο 6 παράγραφος 2.



Τροπολογία		26
Πρόταση κανονισμού
Άρθρο 3 – τίτλος
	

	Κείμενο που προτείνει η Επιτροπή
	Τροπολογία

	Αναστολή
	Αναστολή εφαρμογής



Τροπολογία		27
Πρόταση κανονισμού
Άρθρο 3 – παράγραφος 1 – εδάφιο 1 – εισαγωγικό μέρος
	

	Κείμενο που προτείνει η Επιτροπή
	Τροπολογία

	Η Επιτροπή μπορεί να εκδώσει εκτελεστική πράξη για την αναστολή, εν όλω ή εν μέρει, της εφαρμογής του άρθρου 1 ή του άρθρου 2 στις ακόλουθες περιπτώσεις:
	Ανατίθεται στην Επιτροπή η εξουσία να εκδίδει, σύμφωνα με το άρθρο 4δ, κατ’ εξουσιοδότηση πράξεις για την τροποποίηση του παραρτήματος I, του παραρτήματος II ή του παραρτήματος III του παρόντος κανονισμού με σκοπό την αναστολή, εν όλω ή εν μέρει, της εφαρμογής του άρθρου 1 ή του άρθρου 2, μετά από εξέταση βάσει τεκμηριωμένων πληροφοριών που συλλέγονται με δική της πρωτοβουλία ή λαμβάνονται από οποιαδήποτε αξιόπιστη πηγή, μεταξύ άλλων από κράτος μέλος, το Ευρωπαϊκό Κοινοβούλιο ή παραγωγούς της Ένωσης, στις ακόλουθες περιπτώσεις:



Τροπολογία		28
Πρόταση κανονισμού
Άρθρο 3 – παράγραφος 1 – εδάφιο 1 – στοιχείο α
	

	Κείμενο που προτείνει η Επιτροπή
	Τροπολογία

	α)	όταν οι Ηνωμένες Πολιτείες δεν εφαρμόζουν την κοινή δήλωση, ή υπονομεύουν με άλλον τρόπο τους στόχους που επιδιώκονται με την κοινή δήλωση, ή υπονομεύουν την πρόσβαση οικονομικών φορέων της Ένωσης στην αγορά των Ηνωμένων Πολιτειών, ή διαταράσσουν με άλλον τρόπο την εμπορική και επενδυτική σχέση μεταξύ της Ένωσης και των Ηνωμένων Πολιτειών·
	α)	όταν οι Ηνωμένες Πολιτείες δεν εφαρμόζουν την κοινή δήλωση, ή υπονομεύουν με άλλον τρόπο τους στόχους βελτίωσης της εμπορικής και επενδυτικής σχέσης μεταξύ της Ένωσης και των Ηνωμένων Πολιτειών, καθώς και τους στόχους που επιδιώκονται με την κοινή δήλωση για την προώθηση αμοιβαίου, δίκαιου και ισορροπημένου εμπορίου, ή υπονομεύουν την πρόσβαση οικονομικών φορέων της Ένωσης στην αγορά των Ηνωμένων Πολιτειών, ή εισάγουν διακρίσεις για ή στοχοποιούν οικονομικούς φορείς που σκοπεύουν να δραστηριοποιηθούν ή δραστηριοποιούνται ήδη στις Ηνωμένες Πολιτείες, ή διαταράσσουν με άλλον τρόπο την εμπορική και επενδυτική σχέση μεταξύ της Ένωσης και των Ηνωμένων Πολιτειών·



Τροπολογία		29
Πρόταση κανονισμού
Άρθρο 1 – παράγραφος 1 – εδάφιο 1 – στοιχείο α α (νέο)
	

	Κείμενο που προτείνει η Επιτροπή
	Τροπολογία

	
	αα)	όταν οι Ηνωμένες Πολιτείες επιβάλλουν πρόσθετους δασμούς σε εισαγόμενα από την Ένωση εμπορεύματα που υπερβαίνουν τον δασμολογικό συντελεστή 15 % κατ’ ανώτατο όριο, ή όταν, με οποιονδήποτε άλλο τρόπο, αυξάνουν ή επιβάλλουν νέους τελωνειακούς ή άλλους δασμούς, φόρους ή τέλη στα ενωσιακά εμπορεύματα ενόσω εξακολουθούν να ισχύουν οι όροι της κοινής δήλωσης, ή όταν τροποποιούν την κατάταξη των προϊόντων με αποτέλεσμα να αυξάνεται το επίπεδο των δασμών·



Τροπολογία		30
Πρόταση κανονισμού
Άρθρο 3 – παράγραφος 1 – εδάφιο 1 – στοιχείο β
	

	Κείμενο που προτείνει η Επιτροπή
	Τροπολογία

	β)	όταν υπάρχουν επαρκείς ενδείξεις ότι οι Ηνωμένες Πολιτείες θα δράσουν με τον τρόπο που αναφέρεται στο στοιχείο α) στο μέλλον·
	β)	όταν υπάρχουν επαρκείς ενδείξεις ότι οι Ηνωμένες Πολιτείες θα δράσουν με τον τρόπο που αναφέρεται στο στοιχείο α) ή στο στοιχείο αα) στο μέλλον·



Τροπολογία		31
Πρόταση κανονισμού
Άρθρο 3 – παράγραφος 1 – εδάφιο 1 – στοιχείο γ
	

	Κείμενο που προτείνει η Επιτροπή
	Τροπολογία

	γ)	όταν η προσαρμογή των τελωνειακών δασμών του άρθρου 1 ή το άνοιγμα δασμολογικών ποσοστώσεων που προβλέπεται στο άρθρο 2 έχει ως αποτέλεσμα την εισαγωγή εμπορεύματος καταγωγής Ηνωμένων Πολιτειών σε τόσο αυξημένες ποσότητες, σε απόλυτες τιμές ή σε σχέση με την εγχώρια παραγωγή, και υπό τέτοιες συνθήκες ώστε να προκαλείται ή να υπάρχει κίνδυνος να προκληθεί σοβαρή ζημία στον εγχώριο κλάδο παραγωγής της Ένωσης·
	διαγράφεται



Τροπολογία		32
Πρόταση κανονισμού
Άρθρο 3 – παράγραφος 1 – εδάφιο 1 – στοιχείο δ
	

	Κείμενο που προτείνει η Επιτροπή
	Τροπολογία

	δ)	όταν επέλθει αλλαγή των αντικειμενικών περιστάσεων σε σχέση με τις περιστάσεις που υφίσταντο κατά τον χρόνο έκδοσης της κοινής δήλωσης.
	δ)	όταν επέλθει αλλαγή των αντικειμενικών περιστάσεων σε σχέση με τις περιστάσεις που υφίσταντο κατά τον χρόνο έκδοσης της κοινής δήλωσης, ιδίως όταν πρόκειται για σοβαρές παραβιάσεις των ανθρωπίνων δικαιωμάτων, των θεμελιωδών αρχών της δημοκρατίας και του κράτους δικαίου, καθώς και για απειλές για τα ουσιώδη συμφέροντα ασφάλειας της Ένωσης ή των κρατών μελών της, συμπεριλαμβανομένης της εδαφικής τους ακεραιότητας και της οικονομικής τους διάστασης, και για την εξωτερική και αμυντική πολιτική τους.



Τροπολογία		33
Πρόταση κανονισμού
Άρθρο 3 – παράγραφος 1 – εδάφιο 2
	

	Κείμενο που προτείνει η Επιτροπή
	Τροπολογία

	Η εν λόγω εκτελεστική πράξη εκδίδεται σύμφωνα με τη διαδικασία εξέτασης που προβλέπεται στο άρθρο 4 παράγραφος 2.
	Όταν η Επιτροπή αναστέλλει την εφαρμογή του άρθρου 1 ή του άρθρου 2 εν μέρει, τροποποιεί το παράρτημα Ι, το παράρτημα ΙΙ ή το παράρτημα ΙΙΙ τροποποιώντας τους ισχύοντες δασμολογικούς συντελεστές, τις δασμολογικές ποσοστώσεις ή το πεδίο εφαρμογής των εμπορευμάτων που καλύπτονται αντίστοιχα.



Τροπολογία		34
Πρόταση κανονισμού
Άρθρο 3 – παράγραφος 1 α (νέα)
	

	Κείμενο που προτείνει η Επιτροπή
	Τροπολογία

	
	1α.	Με την επιφύλαξη του κανονισμού (ΕΕ) 2023/2675 του Ευρωπαϊκού Κοινοβουλίου και του Συμβουλίου, όταν οι Ηνωμένες Πολιτείες εφαρμόζουν ή απειλούν να εφαρμόσουν πρόσθετους δασμούς ή οποιοδήποτε άλλο μέτρο που επηρεάζει το εμπόριο ή τις επενδύσεις, προκειμένου να αποτρέψουν ή να επιτύχουν την παύση, την τροποποίηση ή την έκδοση συγκεκριμένης πράξης από την Ένωση ή από κράτος μέλος, παρεμβαίνοντας έτσι στις νόμιμες κυρίαρχες επιλογές της Ένωσης ή κράτους μέλους, η Επιτροπή διενεργεί, κατά περίπτωση, εξέταση βάσει τεκμηριωμένων πληροφοριών που συλλέγονται με δική της πρωτοβουλία ή λαμβάνονται από οποιαδήποτε αξιόπιστη πηγή, μεταξύ άλλων από κράτος μέλος, το Ευρωπαϊκό Κοινοβούλιο ή παραγωγούς της Ένωση. Όταν από την εξέταση συνάγεται τέτοιο συμπέρασμα, η Επιτροπή εξουσιοδοτείται να εκδίδει, σύμφωνα με το άρθρο 4δ, κατ’ εξουσιοδότηση πράξεις για την τροποποίηση των παραρτημάτων I, II ή III του παρόντος κανονισμού, προκειμένου να ανασταλεί εν όλω ή εν μέρει η εφαρμογή του άρθρου 1 ή του άρθρου 2 του παρόντος κανονισμού.



Τροπολογία		35
Πρόταση κανονισμού
Άρθρο 3 – παράγραφος 1 β (νέα)
	

	Κείμενο που προτείνει η Επιτροπή
	Τροπολογία

	
	1β.	Η διαδικασία που προβλέπεται στο άρθρο 4ε εφαρμόζεται στις κατ’ εξουσιοδότηση πράξεις που εκδίδονται σύμφωνα με το παρόν άρθρο, όταν το επιβάλλουν επιτακτικοί λόγοι επείγουσας ανάγκης, σε περίπτωση αιφνίδιας μεταβολής των περιστάσεων που ισχύουν κατά τον χρόνο έκδοσης της κοινής δήλωσης, με αποτέλεσμα να θίγονται σοβαρά τα ουσιώδη συμφέροντα ασφάλειας της Ένωσης ή των κρατών μελών της, συμπεριλαμβανομένης της εδαφικής τους ακεραιότητας και της οικονομικής τους διάστασης.



Τροπολογία		36
Πρόταση κανονισμού
Άρθρο 3 – παράγραφος 2
	

	Κείμενο που προτείνει η Επιτροπή
	Τροπολογία

	2.	Η εκτελεστική πράξη στην οποία παραπέμπει η παράγραφος 1 εφαρμόζεται για όσο διάστημα υφίστανται οι περιστάσεις που αναφέρονται στην παράγραφο 1.
	2.	Οι κατ’ εξουσιοδότηση πράξεις που αναφέρονται στις παραγράφους 1, 1α και 1β του παρόντος άρθρου εφαρμόζονται για όσο διάστημα υφίστανται οι περιστάσεις που αναφέρονται, αντίστοιχα, στις παραγράφους 1, 1α και 1β του παρόντος άρθρου και, σε κάθε περίπτωση, το αργότερο μέχρι την ημερομηνία λήξης της εφαρμογής του παρόντος κανονισμού που αναφέρεται στο άρθρο 6 δεύτερο εδάφιο. Εάν η Επιτροπή διαπιστώσει ότι οι λόγοι που δικαιολογούν την αναστολή δεν ισχύουν πλέον, εξουσιοδοτείται να εκδίδει κατ’ εξουσιοδότηση πράξεις, σύμφωνα με το άρθρο 4δ, για την τροποποίηση του παραρτήματος I, του παραρτήματος II ή του παραρτήματος III του παρόντος κανονισμού με σκοπό την επαναφορά της εφαρμογής του άρθρου 1 ή του άρθρου 2 ή, στην περίπτωση που αναφέρεται στην παράγραφο 1 δεύτερο εδάφιο του παρόντος άρθρου, την επαναφορά των εφαρμοστέων δασμολογικών συντελεστών, των δασμολογικών ποσοστώσεων ή του πεδίου εφαρμογής των εμπορευμάτων που απαριθμούνται στο παράρτημα I, το παράρτημα II ή το παράρτημα III αντίστοιχα.



Τροπολογία		37
Πρόταση κανονισμού
Άρθρο 4
	

	Κείμενο που προτείνει η Επιτροπή
	Τροπολογία

	Άρθρο 4
	διαγράφεται

	Διαδικασία επιτροπής
	

	1.	Η Ευρωπαϊκή Επιτροπή επικουρείται από την Επιτροπή Εμπορικών Εμποδίων, που συστάθηκε με το άρθρο 7 του κανονισμού (ΕΕ) 2015/1843 του Ευρωπαϊκού Κοινοβουλίου και του Συμβουλίου5.
	

	2.	Όταν γίνεται αναφορά στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011.
	

	_________________
	

	5 Κανονισμός (ΕΕ) 2015/1843 του Ευρωπαϊκού Κοινοβουλίου και του Συμβουλίου, της 6ης Οκτωβρίου 2015, που καθορίζει ενωσιακές διαδικασίες στον τομέα της κοινής εμπορικής πολιτικής για να διασφαλιστεί η άσκηση των δικαιωμάτων της Ένωσης στο πλαίσιο των κανόνων του διεθνούς εμπορίου, ιδίως αυτών που έχουν θεσπιστεί στο πλαίσιο του Παγκόσμιου Οργανισμού Εμπορίου (κωδικοποιημένο κείμενο) (ΕΕ L 272, ELI: http://data.europa.eu/eli/reg/2015/1843/oj).
	



Τροπολογία		38
Πρόταση κανονισμού
Άρθρο 4 α (νέο)
	

	Κείμενο που προτείνει η Επιτροπή
	Τροπολογία

	
	Άρθρο 4α

	
	Μηχανισμός διασφάλισης

	
	1.	Η Επιτροπή παρακολουθεί τακτικά τις επιπτώσεις του παρόντος κανονισμού στις αγορές της Ένωσης. Ανατίθεται στην Επιτροπή η εξουσία να εκδίδει, σύμφωνα με το άρθρο 4δ, κατ’ εξουσιοδότηση πράξεις για την τροποποίηση του παραρτήματος I, του παραρτήματος II ή του παραρτήματος III με σκοπό την προσωρινή αναστολή, εν όλω ή εν μέρει, της εφαρμογής του άρθρου 1 ή του άρθρου 2, μετά από εξέταση βάσει τεκμηριωμένων πληροφοριών που συλλέγονται με δική της πρωτοβουλία ή λαμβάνονται από οποιαδήποτε αξιόπιστη πηγή, μεταξύ άλλων από κράτος μέλος, το Ευρωπαϊκό Κοινοβούλιο ή παραγωγούς της Ένωσης, όταν η εφαρμογή του άρθρου 1 ή του άρθρου 2 έχει ως αποτέλεσμα την εισαγωγή εμπορεύματος από τις Ηνωμένες Πολιτείες σε τόσο αυξημένες ποσότητες, σε απόλυτες τιμές ή σε σχέση με την εγχώρια παραγωγή, και υπό τέτοιες συνθήκες που προκαλούν ή απειλούν να προκαλέσουν σοβαρή ζημία στον ενωσιακό κλάδο παραγωγής.

	
	2.	Με την επιφύλαξη της παραγράφου 1 και ελλείψει ενδείξεων περί του αντιθέτου, η Επιτροπή θεωρεί, κατά κανόνα, την αύξηση άνω του 10 % σε ετήσια βάση του όγκου των εισαγωγών εμπορεύματος που καλύπτεται από το παράρτημα I, το παράρτημα II ή το παράρτημα III, ως εκ πρώτης όψεως απόδειξη σοβαρής ζημίας ή κινδύνου πρόκλησης σοβαρής ζημίας στον ενωσιακό κλάδο παραγωγής. Όταν καταγράφεται τέτοια αύξηση του όγκου των εισαγωγών, η Επιτροπή κινεί αμελλητί διαδικασία εξέτασης για να διαπιστώσει αν η αύξηση του όγκου των εισαγωγών προκαλεί ή απειλεί να προκαλέσει σοβαρή ζημία στον ενωσιακό κλάδο παραγωγής. Η εξέταση περατώνεται εντός τριών μηνών από την έναρξή της. Όταν η εξέταση οδηγεί στο συμπέρασμα ότι η αύξηση του όγκου των εισαγωγών προκαλεί ή απειλεί να προκαλέσει σοβαρή ζημία στον ενωσιακό κλάδο παραγωγής, η Επιτροπή εκδίδει κατ’ εξουσιοδότηση πράξη, σύμφωνα με το άρθρο 4δ.

	
	3.	Κατά την έκδοση της κατ’ εξουσιοδότηση πράξης που αναφέρεται στην παράγραφο 1 ή 2, η Επιτροπή:

	
	α)	όσον αφορά τα εμπορεύματα που καλύπτονται από τα παραρτήματα Ι και ΙΙ: τροποποιεί το παράρτημα I ή το παράρτημα II αναλόγως, προκειμένου να αναστείλει τις δασμολογικές προτιμήσεις που αναφέρονται στο άρθρο 1 για τις εισαγωγές των σχετικών εμπορευμάτων·  ή

	
	β)	όσον αφορά τα εμπορεύματα που καλύπτονται από το παράρτημα III: τροποποιεί το παράρτημα ΙΙΙ αναλόγως, προκειμένου να αναστείλει την εφαρμογή της δασμολογικής ποσόστωσης που έχει ανοιχθεί για τα σχετικά εμπορεύματα.

	
	4.	Οι κατ’ εξουσιοδότηση πράξεις που αναφέρονται στην παράγραφο 3 του παρόντος άρθρου εφαρμόζονται έως την ημερομηνία λήξης της εφαρμογής του παρόντος κανονισμού που αναφέρεται στο άρθρο 6 δεύτερο εδάφιο. Εάν η Επιτροπή διαπιστώσει ότι οι λόγοι που δικαιολογούν την αναστολή δεν ισχύουν πλέον, της ανατίθεται η εξουσία να εκδίδει κατ’ εξουσιοδότηση πράξεις, σύμφωνα με το άρθρο 4δ, για την τροποποίηση του παραρτήματος I, του παραρτήματος II ή του παραρτήματος III του παρόντος κανονισμού, αντίστοιχα, με σκοπό την επαναφορά της εφαρμογής του άρθρου 1 ή του άρθρου 2.

	
	5.	Για τους σκοπούς του παρόντος άρθρου, ως «ενωσιακός κλάδος παραγωγής» νοείται το σύνολο των ενωσιακών παραγωγών ομοειδούς ή άμεσα ανταγωνιστικού προϊόντος οι οποίοι δραστηριοποιούνται στο έδαφος της Ένωσης ή οι ενωσιακοί παραγωγοί των οποίων η συνδυασμένη παραγωγή ομοειδούς ή άμεσα ανταγωνιστικού προϊόντος αντιπροσωπεύει συνήθως περισσότερο από το 50 % και, σε εξαιρετικές περιστάσεις, τουλάχιστον το 25 % της συνολικής παραγωγής του εν λόγω προϊόντος. Ο όρος «παραγωγοί της Ένωσης» περιλαμβάνει τους ενωσιακούς παραγωγούς βιομηχανικών προϊόντων, καθώς και τους ενωσιακούς παραγωγούς θαλασσινών και γεωργικών προϊόντων που καλύπτονται από τον παρόντα κανονισμό.



Τροπολογία		39
Πρόταση κανονισμού
Άρθρο 4 β (νέο)
	

	Κείμενο που προτείνει η Επιτροπή
	Τροπολογία

	
	Άρθρο 4β

	
	Ειδικές διατάξεις για τον χάλυβα, το αλουμίνιο και τα παράγωγα προϊόντα τους

	
	1.	Για τις κατηγορίες εμπορευμάτων που αναφέρονται στην παράγραφο 2 του παρόντος άρθρου, η αναστολή των τελωνειακών δασμών που αναφέρεται στο άρθρο 1 παράγραφος 1 παύει να ισχύει έξι μήνες μετά την ημερομηνία έναρξης εφαρμογής των άρθρων 1, 2, 3, 4α και 4β που αναφέρονται στο άρθρο 6 τρίτο εδάφιο.

	
	2.	Οι σχετικές κατηγορίες εμπορευμάτων είναι οι ακόλουθες:

	
	α)	εμπορεύματα που υπάγονται στον κώδικα Συνδυασμένης Ονοματολογίας 72·

	
	β)	εμπορεύματα που υπάγονται στον κώδικα Συνδυασμένης Ονοματολογίας 73·

	
	γ)	εμπορεύματα που υπάγονται στον κώδικα Συνδυασμένης Ονοματολογίας 76.

	
	3.	Εάν, πριν από την καταληκτική ημερομηνία εφαρμογής που αναφέρεται στην παράγραφο 1 του παρόντος άρθρου, οι Ηνωμένες Πολιτείες έχουν μειώσει στο 15 % κατ’ ανώτατο όριο τους αντίστοιχους δασμούς τους σε προϊόντα καταγωγής Ένωσης με περιεκτικότητα σε χάλυβα και αλουμίνιο που υπερβαίνει το 50 %, συμπεριλαμβανομένου του δασμού του μάλλον ευνοούμενου κράτους (ΜΕΚ) των ΗΠΑ, ανατίθεται στην Επιτροπή η εξουσία να εκδώσει, σύμφωνα με το άρθρο 4δ, κατ’ εξουσιοδότηση πράξη για τη μετάθεση της καταληκτικής ημερομηνίας εφαρμογής που αναφέρεται στην παράγραφο 1 του παρόντος άρθρου σε ημερομηνία όχι μεταγενέστερη της καταληκτικής ημερομηνίας εφαρμογής του παρόντος κανονισμού που αναφέρεται στο άρθρο 6 δεύτερο εδάφιο.

	
	Η Επιτροπή δεν εκδίδει τέτοια κατ’ εξουσιοδότηση πράξη, εφόσον εξακολουθεί να συντρέχει οποιαδήποτε από τις περιστάσεις για την αναστολή της εφαρμογής που αναφέρονται στο άρθρο 3 παράγραφος 1 ή 1α.



Τροπολογία		40
Πρόταση κανονισμού
Άρθρο 4 γ (νέο)
	

	Κείμενο που προτείνει η Επιτροπή
	Τροπολογία

	
	Άρθρο 4γ

	
	Προσδιορισμός της ημερομηνίας έναρξης εφαρμογής

	
	1.	Η Επιτροπή εκδίδει, σύμφωνα με το άρθρο 4δ, κατ’ εξουσιοδότηση πράξη για την τροποποίηση του άρθρου 6 τρίτο εδάφιο, προκειμένου να καθορίσει την ημερομηνία από την οποία εφαρμόζονται τα άρθρα 1, 2, 3, 4α και 4β. Εκδίδει την εν λόγω κατ’ εξουσιοδότηση πράξη όταν και μόνον εφόσον πληρούνται όλες οι ακόλουθες προϋποθέσεις:

	
	α)	οι Ηνωμένες Πολιτείες εφαρμόζουν δασμολογικό συντελεστή που δεν υπερβαίνει είτε τον δασμολογικό συντελεστή του μάλλον ευνοούμενου κράτους (ΜΕΚ) των ΗΠΑ είτε μέγιστο δασμολογικό συντελεστή 15 %, συμπεριλαμβανομένου του δασμού ΜΕΚ των ΗΠΑ, σε εμπορεύματα καταγωγής Ένωσης·

	
	β)	οι Ηνωμένες Πολιτείες εφαρμόζουν μόνο τον δασμό του ΜΕΚ των ΗΠΑ στα ακόλουθα προϊόντα της Ένωσης: στους μη διαθέσιμους φυσικούς πόρους, συμπεριλαμβανομένου του φελλού, σε όλα τα αεροσκάφη και στα εξαρτήματά τους, στα γενόσημα φάρμακα και στα συστατικά, και στις πρόδρομες χημικές ουσίες τους·

	
	γ)	οι Ηνωμένες Πολιτείες εφαρμόζουν μέγιστο δασμολογικό συντελεστή 15 %, συμπεριλαμβανομένου του δασμού ΜΕΚ των ΗΠΑ, στα ακόλουθα εμπορεύματα καταγωγής Ένωσης: φαρμακευτικά προϊόντα, ημιαγωγοί, ξυλεία, αυτοκίνητα και εξαρτήματα αυτοκινήτων·

	
	δ)	οι Ηνωμένες Πολιτείες εφαρμόζουν μέγιστο δασμολογικό συντελεστή 15 % στα προϊόντα με περιεκτικότητα σε χάλυβα και αλουμίνιο κάτω του 50 %·

	
	Επιπλέον, κατά την έκδοση της κατ’ εξουσιοδότηση πράξης που αναφέρεται στο πρώτο εδάφιο, η Επιτροπή αξιολογεί κατά πόσον οι Ηνωμένες Πολιτείες έχουν παράσχει επίσημες, σαφείς και ακριβείς διαβεβαιώσεις ότι πληρούνται οι προϋποθέσεις που αναφέρονται στα στοιχεία α) έως δ) του εν λόγω εδαφίου και ότι οι προϋποθέσεις αυτές θα εξακολουθήσουν να πληρούνται στο μέλλον.

	
	2.	Η Επιτροπή δεν εκδίδει κατ’ εξουσιοδότηση πράξη σύμφωνα με την παράγραφο 1 πρώτο εδάφιο του παρόντος άρθρου, εφόσον εξακολουθεί να συντρέχει οποιοσδήποτε από τους λόγους αναστολής του παρόντος κανονισμού που αναφέρονται στο άρθρο 3 παράγραφος 1 ή 1α.



Τροπολογία		41
Πρόταση κανονισμού
Άρθρο 4 δ (νέο)
	

	Κείμενο που προτείνει η Επιτροπή
	Τροπολογία

	
	Άρθρο 4δ

	
	Άσκηση της εξουσιοδότησης

	
	1.	Ανατίθεται στην Επιτροπή η εξουσία να εκδίδει κατ’ εξουσιοδότηση πράξεις υπό τους όρους του παρόντος άρθρου.

	
	2.	Η εξουσία έκδοσης κατ’ εξουσιοδότηση πράξεων που προβλέπεται στο άρθρο 3 παράγραφοι 1, 1α και 2, στο άρθρο 4α, άρθρο 4β και στο άρθρο 4γ ανατίθεται στην Επιτροπή από ... [ημερομηνία έναρξης ισχύος του παρόντος κανονισμού] έως ... [ημερομηνία λήξης της εφαρμογής του παρόντος κανονισμού που αναφέρεται στο άρθρο 6 δεύτερο εδάφιο].

	
	3.	Η εξουσιοδότηση που προβλέπεται στο άρθρο 3 παράγραφοι 1, 1α και 2, στο άρθρο 4α, στο άρθρο 4β και στο άρθρο 4γ μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο. Η απόφαση ανάκλησης περατώνει την εξουσιοδότηση που προσδιορίζεται στην εν λόγω απόφαση. Αρχίζει να ισχύει την επομένη της δημοσίευσης της απόφασης στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που ορίζεται σε αυτή. Δεν θίγει το κύρος των κατ’ εξουσιοδότηση πράξεων που ισχύουν ήδη.

	
	4.	Πριν από την έκδοση μιας κατ’ εξουσιοδότηση πράξης, η Επιτροπή διεξάγει διαβουλεύσεις με εμπειρογνώμονες που ορίζουν τα κράτη μέλη σύμφωνα με τις αρχές της διοργανικής συμφωνίας της 13ης Απριλίου 2016 για τη βελτίωση του νομοθετικού έργου.

	
	5.	Μόλις εκδώσει μια κατ’ εξουσιοδότηση πράξη, η Επιτροπή την κοινοποιεί ταυτόχρονα στο Ευρωπαϊκό Κοινοβούλιο και στο Συμβούλιο.

	
	6.	Η κατ’ εξουσιοδότηση πράξη η οποία εκδίδεται δυνάμει του άρθρου 3 παράγραφοι 1, 1α και 2, του άρθρου 4α, του άρθρου 4β και του άρθρου 4γ τίθεται σε ισχύ μόνον εφόσον δεν έχει διατυπωθεί αντίρρηση από το Ευρωπαϊκό Κοινοβούλιο ή το Συμβούλιο εντός προθεσμίας δύο μηνών από την κοινοποίηση της εν λόγω πράξης στο Ευρωπαϊκό Κοινοβούλιο και το Συμβούλιο ή εφόσον, πριν από τη λήξη της εν λόγω προθεσμίας, το Ευρωπαϊκό Κοινοβούλιο και το Συμβούλιο ενημερώσουν αμφότερα την Επιτροπή ότι δεν θα προβάλουν αντιρρήσεις. Η προθεσμία αυτή παρατείνεται κατά δύο μήνες κατόπιν πρωτοβουλίας του Ευρωπαϊκού Κοινοβουλίου ή του Συμβουλίου.



Τροπολογία		42
Πρόταση κανονισμού
Άρθρο 4 ε (νέο)
	

	Κείμενο που προτείνει η Επιτροπή
	Τροπολογία

	
	Άρθρο 4ε

	
	Διαδικασία επείγοντος

	
	1.	Η κατ’ εξουσιοδότηση πράξη που εκδίδεται σύμφωνα με το παρόν άρθρο αρχίζει να ισχύει χωρίς καθυστέρηση και εφαρμόζεται εφόσον δεν έχει διατυπωθεί αντίρρηση σύμφωνα με την παράγραφο 2. Η κοινοποίηση της κατ’ εξουσιοδότηση πράξης στο Ευρωπαϊκό Κοινοβούλιο και στο Συμβούλιο παραθέτει τους λόγους για τους οποίους γίνεται χρήση της διαδικασίας επείγοντος.

	
	2.	Το Ευρωπαϊκό Κοινοβούλιο ή το Συμβούλιο δύναται να προβάλει αντιρρήσεις κατά της κατ’ εξουσιοδότηση πράξης με τη διαδικασία του άρθρου 4δ παράγραφος 6. Στην περίπτωση αυτή, η Επιτροπή καταργεί την πράξη αμέσως μόλις της κοινοποιηθεί η περί αντιρρήσεων απόφαση του Ευρωπαϊκού Κοινοβουλίου ή του Συμβουλίου.



Τροπολογία		43
Πρόταση κανονισμού
Άρθρο 5 α (νέο)
	

	Κείμενο που προτείνει η Επιτροπή
	Τροπολογία

	
	Άρθρο 5α

	
	Αξιολόγηση και υποβολή εκθέσεων

	
	1.	Έως … [έξι μήνες από την ημερομηνία έναρξης ισχύος του παρόντος κανονισμού], η Επιτροπή διενεργεί εκτίμηση επιπτώσεων σχετικά με τις επιπτώσεις του παρόντος κανονισμού στην οικονομία και την ασφάλεια. Η εν λόγω εκτίμηση επιπτώσεων εξετάζει:

	
	α)	τις επιπτώσεις της εφαρμογής του παρόντος κανονισμού σε όλες τις εισαγωγές και εξαγωγές μεταξύ της Ένωσης και των Ηνωμένων Πολιτειών· και

	
	β)	τις μεταβολές των εμπορικών ροών και τις διανεμητικές επιπτώσεις σε όλα τα κράτη μέλη και τους τομείς.

	
	2.	Έως … [έξι μήνες πριν από την ημερομηνία λήξης της εφαρμογής του παρόντος κανονισμού], η Επιτροπή υποβάλλει πρόσθετη ολοκληρωμένη εκτίμηση επιπτώσεων. Η εν λόγω εκτίμηση επιπτώσεων εξετάζει, μεταξύ άλλων, τα εξής:

	
	α)	τις επιπτώσεις της εφαρμογής του παρόντος κανονισμού σε όλες τις εισαγωγές και εξαγωγές μεταξύ της Ένωσης και των Ηνωμένων Πολιτειών·

	
	β)	τις μεταβολές των εμπορικών ροών και τις διανεμητικές επιπτώσεις σε όλα τα κράτη μέλη και τους τομείς·

	
	γ)	τυχόν εντοπισθείσες μη δασμολογικές επιπτώσεις που επηρεάζουν την εσωτερική αγορά και τους καταναλωτές·

	
	δ)	επιπτώσεις στην ανταγωνιστικότητα, στους ενωσιακούς παραγωγούς, συμπεριλαμβανομένων των ενωσιακών παραγωγών αγροδιατροφικών προϊόντων, και στις ΜΜΕ·

	
	ε)	τις πολιτικές εξελίξεις της εμπορικής και επενδυτικής σχέσης μεταξύ της Ένωσης και των Ηνωμένων Πολιτειών από την έναρξη ισχύος του παρόντος κανονισμού·

	
	στ)	το επίπεδο προόδου των διαπραγματεύσεων μεταξύ της Ένωσης και των Ηνωμένων Πολιτειών για την επίτευξη των δεσμεύσεων που περιγράφονται στην κοινή δήλωση, συμπεριλαμβανομένης της εφαρμογής των εν λόγω δεσμεύσεων·

	
	ζ)	κατά πόσον ο κανονισμός έχει προκαλέσει ζημίες και ανισορροπίες σε συγκεκριμένους τομείς, μεταξύ άλλων όσον αφορά τις τιμές·

	
	η)	τον τρόπο με τον οποίο έχουν μεταβληθεί τα εμπορικά πρότυπα της Ένωσης όσον αφορά το εμπόριο με τρίτες χώρες ως συνέπεια της εμπορικής πολιτικής των Ηνωμένων Πολιτειών και των διμερών συμφωνιών των Ηνωμένων Πολιτειών με τρίτες χώρες·

	
	θ)	τον αντίκτυπο και τις προβλέψεις του παρόντος κανονισμού στον προϋπολογισμό της Ένωσης και στους εθνικούς προϋπολογισμούς, δεδομένης της μείωσης των εισπραττόμενων δασμολογικών εσόδων·

	
	ι)	τις επιπτώσεις για τα συμφέροντα ασφάλειας της Ένωσης, καθώς και για την εξωτερική πολιτική, συμπεριλαμβανομένης της συμμετοχής στον ΠΟΕ.

	
	ια)	το κόστος της κανονιστικής επιβάρυνσης που απορρέει από τη συμμόρφωση με τους δασμούς των Ηνωμένων Πολιτειών, μεταξύ άλλων όσον αφορά τους δασμούς του άρθρου 232.

	
	Η Επιτροπή θέτει στη διάθεση του κοινού τα υποκείμενα δεδομένα και τη μεθοδολογία των εκτιμήσεων επιπτώσεων που διενεργεί.

	
	Κατά περίπτωση, η εκτίμηση επιπτώσεων που αναφέρεται στο πρώτο εδάφιο συνοδεύεται από νομοθετική πρόταση για την παράταση της εφαρμογής του παρόντος κανονισμού. Στην περίπτωση αυτή, η εκτίμηση επιπτώσεων αξιολογεί όλους τους λόγους για την εν λόγω παράταση, μεταξύ άλλων σε σχέση με τα συμφέροντα ασφάλειας της Ένωσης και των κρατών μελών της.

	
	3.	Η Επιτροπή ενημερώνει τακτικά σε κάθε στάδιο και εγκαίρως το Ευρωπαϊκό Κοινοβούλιο και το Συμβούλιο για τις σχετικές εξελίξεις όσον αφορά την εφαρμογή του παρόντος κανονισμού. Βάσει των πληροφοριών που λαμβάνονται, το Ευρωπαϊκό Κοινοβούλιο ή το Συμβούλιο μπορούν να καλέσουν, κατά περίπτωση, την Επιτροπή για ανταλλαγή απόψεων.



Τροπολογία		44
Πρόταση κανονισμού
Άρθρο 6 – τίτλος
	

	Κείμενο που προτείνει η Επιτροπή
	Τροπολογία

	Έναρξη ισχύος
	Έναρξη ισχύος και εφαρμογή



Τροπολογία		45
Πρόταση κανονισμού
Άρθρο 6 – παράγραφος 1 α (νέα)
	

	Κείμενο που προτείνει η Επιτροπή
	Τροπολογία

	
	Εφαρμόζεται από … [την ημερομηνία έναρξης ισχύος του παρόντος κανονισμού] έως τις 31 Μαρτίου 2028.



Τροπολογία		46
Πρόταση κανονισμού
Άρθρο 6 – παράγραφος 1 β (νέα)
	

	Κείμενο που προτείνει η Επιτροπή
	Τροπολογία

	
	Ωστόσο, τα άρθρα 1, 2, 3, 4α και 4β εφαρμόζονται μόνο από την ημερομηνία που καθορίζεται με κατ’ εξουσιοδότηση πράξη η οποία εκδίδεται σύμφωνα με το άρθρο 4γ.

